b'\n_START_ARTICLE_\nTuhkapaljakkay\xc3\xb6kk\xc3\xb6nen\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nTuhkapaljakkay\xc3\xb6kk\xc3\xb6nen on leve\xc3\xa4siipinen ja hoikkaruumiinen perhonen. Etusiivet ovat pohjav\xc3\xa4rilt\xc3\xa4\xc3\xa4n vaaleanharmaat tai kellert\xc3\xa4v\xc3\xa4t ja etenkin leveiden mustien poikkiviirujen ansiosta selv\xc3\xa4sti mustankirjavat. Rengas ja munuaist\xc3\xa4pl\xc3\xa4 ovat pohjav\xc3\xa4rin v\xc3\xa4riset, erottuvat hyvin, ja ulompi poikkiviiru tekee munuaist\xc3\xa4pl\xc3\xa4n kohdalla mutkan sit\xc3\xa4 kohti. Siiven ulkoreunassa on musta juova. Joskus tavataan kokonaan tummia yksil\xc3\xb6it\xc3\xa4. Takasiivet ovat vaaleanruskeat, mutta niiden reunus, keskit\xc3\xa4pl\xc3\xa4 ja kaariviiva selv\xc3\xa4sti muuta siipe\xc3\xa4 tummemmat. Siipi\xc3\xa4 reunustavat ripset ovat vaaleat, etusiivess\xc3\xa4 siipisuonten kohdalta tummat. Siipiv\xc3\xa4li on 25\xe2\x80\x9329 mm.\n_START_SECTION_\nLevinneisyys ja lentoaika\n_START_PARAGRAPH_\nLaji on levinneisyydelt\xc3\xa4\xc3\xa4n holarktinen, ja sen elinalue ulottuu Skandinaviasta Ven\xc3\xa4j\xc3\xa4n pohjoisosien poikki Pohjois-Amerikan arktisille alueille. Se on kuitenkin koko elinalueellaan esiintymisess\xc3\xa4\xc3\xa4n varsin paikallinen. Suomessa tuhkapaljakkay\xc3\xb6kk\xc3\xb6st\xc3\xa4 tavataan harvinaisena Utsjoen tuntureilla. Sit\xc3\xa4 on my\xc3\xb6s tavattu aikaisemmin Enonteki\xc3\xb6n puolella. Perhonen lent\xc3\xa4\xc3\xa4 hein\xc3\xa4kuussa, p\xc3\xa4\xc3\xa4asiassa sen alkupuolella.\n_START_SECTION_\nElinymp\xc3\xa4rist\xc3\xb6 ja elintavat\n_START_PARAGRAPH_\nTuhkapaljakkay\xc3\xb6kk\xc3\xb6st\xc3\xa4 tavataan tunturipaljakalla vain paikoittaisina esiintymin\xc3\xa4. Yksil\xc3\xb6t lent\xc3\xa4v\xc3\xa4t maastossa lyhyit\xc3\xa4 pyr\xc3\xa4hdyksi\xc3\xa4 ja ovat aktiivisia p\xc3\xa4iv\xc3\xa4ll\xc3\xa4 auringon paisteessa. H\xc3\xa4irittyn\xc3\xa4 perhonen l\xc3\xa4htee helposti lentoon ja voi paeta nopeasti heitt\xc3\xa4ytym\xc3\xa4ll\xc3\xa4 tuulen mukaan. Sit\xc3\xa4 tavataan hyvin harvoin kukilta. Kehitys aikuiseksi perhoseksi kest\xc3\xa4\xc3\xa4 kaksi vuotta.\n_START_SECTION_\nRavintokasvi\n_START_PARAGRAPH_\nToukan ravintokasvi on variksenmarja (Empetrum nigrum), mahdollisesti jotkin muutkin matalat kasvit.'